Nažalost, dogodilo se ono što se pod svaku cijenu željelo izbjeći. Zaraza koronavirusom je "ušla" u Dom za starije i nemoćne u Vukovarskoj ulici u Splitu, u kojemu boravi veliki broj štićenika, javlja Slobodna Dalmacija. Neslužbena brojka kazuje kako u tom objektu boravi 327 štićenika.

Prema informaciji koju nam je večeras u telefonskom razgovoru potvrdio i ministar zdravstva izv. prof. dr. sc. Vili Beroš, koronavirus se pojavio na drugom katu staračkog doma i za sada je na koronavirus pozitivno 10-ak štićenika doma.

- Radi se o staračkom domu čiji je vlasnik država. Svi oni za koje se utvrdi kako su zaraženi koronavirusom ili koji su bili u kontaktu s pozitivnim štićenicima doma, bit će izolirani i primljeni u KBC Split. Sve je pod kontrolom epidemiologa i prostor Doma u kojemu se pojavio koronavirus bit će dezinficiran, te će se poduzeti sve potrebne mjere koje se poduzimaju u ovakvim slučajevima. Nažalost, dogodilo se u Splitu, ono što smo najmanje željeli, jer su starije skupine naših sugrađana najugroženije, rekao nam je ministar Beroš.

Kako doznajemo, na drugom katu, na kojemu se pojavio koronavirus, boravi ukupno 50-ak korisnika Doma, a prema neslužbenoj informaciji na tom se katu nalaze polupokretni korisnici. Prvi kat je predviđen za pokretne korisnike, a treći za potpuno nepokretne. Doznaje se da je 10 štićenika pozitivno, a da ukupno 16 osoba ima povišenu tjelesnu temperaturu.

Vladimir Dugandžić / CROPIX Ilustracija

Malo eskaliralo

O detaljima cjelokupne situacije upitali smo Ivana Škaričića, ravnatelja Doma za starije i nemoćne Split, koji osim u Vukovarskoj ulici u Splitu, svoje kapacitete ima na splitskoj Zenti i na u Starom Gradu na otoku Hvaru.

- Doktorica koja je tu svaki dan, prije nekoliko dana primijetila je na drugom katu nekoliko osoba s povišenom temperaturom. Malo je eskaliralo, kod tih 15-ak temperatura, od ukupno 50-ak korisnika, i to je već sumnjivo. Onda smo odlučili u dogovoru s epidemiolozima da se naprave testovi, što je učinjeno prekjučer i danas smo doznali da je pozitivno deset korisnika. I, normalno, reagiralo se malo kasnije poslijepodne i odlučeno je na nivou Stožera da se svi naši štićenici s drugog kata, njih 50-ak, prebace noćas u bolnicu na Križine - kazao nam je Škaričić.

'Mi smo se stvarno šokirali'

Škaričić kaže da su “poduzeli sve mjere" te da "nitko iz doma nije mogao ući i izaći”. Na pitanje kako su korisnici zaraženi, rekao je da je pretpostavka da je virus ušao u dom preko korisnika koji je išao na pregled u bolnicu ili preko djelatnika.

- Ima simptome jedna, čini mi se, sestra, njegovateljica ili dvije. Treba vidjeti, ne mogu spekulirati o tome. Mi smo se stvarno šokirali - kazao je ravnatelj Doma te naglasio da se iste mjere provode u sva tri doma u njegovoj nadležnosti, onom na Zenti, u Vukovarskoj i u Starom Gradu na Hvaru.

Vladimir Dugandžić / CROPIX Ravnatelj doma za starije i nemoćne Ivan Škaričić

Na pitanje reportera Nove TV zašto se ranije nije reagiralo, s obzirom da korisnici imaju povišenu temperaturu zadnjih desetak dana, ravnatelj Škaričić je odgovorio da on nije doktor te da je to pitanje za struku. "Bili su u kontaktu s liječnikom i ne bih o tome špekulirao", rekao je Škaričić.

"Što je s koisnicima koji idu u samoizolaciju?"

"To trebate pitati epidemiologe. Samoizolacija najvjerojatnije znači kući", rekao je Škaričić, inače dipl. arheolog i historičar, dodavši da se samoizolacija odnosi na zaposlenike Doma, a da će svi štićenici s drugog kata biti prebačeni na Križine.

Noćni prijevoz

Istovremeno, prijevoz štićenika Doma za starije i nemoćne u splitski KBC na Križinama, koji je "Korona bolnica" trajat će najvjerojatnije cijelu noć, a točan broj primljenih u bolnicu nitko nam nije mogao potvrditi. Međutim, izvori nam kažu kako bi na Križine moglo biti primljeno 50-ak korisnika Doma.

Vladimir Dugandžić / CROPIX Evakuacija štićenika iz Doma za starije i nemoćne u Vukovarskoj ulici u Splitu

- Morat ćemo isprazniti cijeli jedan bolnički odjel. Prema informacijama koje ja imam, radi se o 50-ak štićenika Doma. Morat ćemo ih primiti sve u bolnicu, jer se njihov kat u Domu mora upotpunosti očištiti i dezinficirati. Tek, tada ćemo moći, one koji nisu pozitivni na koronavirus vratiti u Dom u Vukovarskoj ulici, rekao nam je prof. dr. sc. Julije Meštrović, ravnatelj KBC-a Split.

Tko je unio virus u Dom za starije i nemoćne još se ne zna, a hoće li se "nultom pacijentu" u Domu uspjeti ući u trag, ostaje za vidjeti.

Ovo je prvi starački dom u Hrvatskoj u koji je ušao koronavirus. Epidemiolozi su se bojali upravo toga, Krunoslav Capak, ravnatelj Hrvatskog zavoda za javno zdravstvo kazao je baš danas na press konferenciji Nacionalnog stožera: - Najvažnije je da dosad nismo imali prodora u staračke domove.

Navečer su ga vijesti iz Splita, nažalost, demantirale...

Kako piše N1, u Split će u srijedu otputovati ministar zdravstva Vili Beroš i ministrica za demografiju, obitelj, mlade i socijalnu politiku Vesna Bedeković.

Capak: Bolest je vrlo vjerojatno unio netko od osoblja Ravnatelj Hrvatskog zavoda za javno zdravstvo Krunoslav Capak rekao je za Jutarnji list da je u Spitu u tijeku epidemiološki izvid koji bi trebao dovesti do saznanja otkud je došlo do proboja virusa u ustavnovu s najugroženijom skupinom. - Riječ je o polupokretnim ljudima tako da je vrlo vjerojatno bolest unio netko od osoblja, no to se naravno mora još provjeriti. Naime, posjeti su već neko vrijeme zabranjeni. Zasad ima 10 pozitivnih štićenika, još ih nekoliko ima simptome. Na katu na kojem je došlo do proboja ima 40 štićenika, a s obzirom da u splitskoj bolnici trenutno ima dovoljno mjesta, odlučeno je da se svi premjeste ondje, a svo osoblje koje je radilo na tom katu poslano je kući u samoizolaciju, rekao nam je Capak. Nakon što se napravi epidemiološki izvid i nakon što svi štićenici naprave test, oni koji buidu negativni vratit će se natrag u dom, koji će u međuvremenu biti dezinficiran, ali više o svemu bi se trebalo znati tijekom srijede. Kako neslužbeno doznajemo, nemoguće je da se ovo dogodilo u jednom danu, što bi značlilo da je bolest već neko vrijeme prisutna u tom domu, no svi detalji tek trebaju biti utvrđeni epidemiološkim izvidima. (Ivana Krnić)